*Atbildes vēstules projekts*

Uz 13.03.2018. Nr.142.9/9-39-12/18

Latvijas Republikas Saeimas Sociālo

un darba lietu komisijas Sabiedrības

veselības apakškomisijai

*Par informācijas sniegšanu par iespēju*

*VSIA "Paula Stradiņa klīniskajā*

*universitātes slimnīcā"*

*izveidot Hibrīdoperāciju zāli*

 Veselības ministrija ar Ministru prezidenta 2018.gada 19.marta rezolūciju Nr. 90/TA-523 saņēmusi Saeimas Sociālo un darba lietu komisijas Sabiedrības veselības apakškomisijas (turpmāk - apakškomisija) 2018.gada 13.marta vēstuli Nr. 142.9/9-39-12/18 un tās pielikumā pievienoto saraksti, kurā apakškomisija lūdz Ministru prezidentu izskatīt jautājumu “Par asinsvadu ķirurģijas attīstības projektu” un rast finansējumu tuvākajos gados Hibrīdzāles būvniecībai VSIA “Paula Stradiņa klīniskajā universitātes slimnīcā”.

 Lai izvērtētu iespēju nodrošināt finansiālu atbalstu apakškomisijas vēstulē minētajam veselības aprūpes pakalpojumam, Veselības ministrija lūdza Slimību profilakses un kontroles centru, SIA “ Rīgas Austrumu klīniskā universitātes slimnīca” (turpmāk - RAKUS) un VSIA “Paula Stradiņa klīniskā universitātes slimnīca” (turpmāk – PSKUS) sniegt viedokli par veselības aprūpes pakalpojuma nodrošināšanas iespējām PSKUS un Latvijā, kā arī to, kā tas var ietekmēt iedzīvotāju veselības aprūpes rādītājus.

 Pamatojoties uz iepriekš minēto, Veselības ministrija informē apakškomisiju, ka PSKUS plāno Hibrīdzāli izmantot ne tikai asinsvadu ķirurģijā, bet arī ārstēt daļu citu specialitāšu pacientus, kuriem nepieciešama kombinēta – operāciju zāles un rentgeniekārtas apvienošana (kardioķirurģijas, neiroķirurģijas, dzemdniecības, ginekoloģijas). Vienlaikus Veselības ministrija vērš apakškomisijas uzmanību uz to, ka komplicēta asinsvadu pacientu ārstēšana notiek ne tikai PSKUS, bet arī RAKUS, kura Asinsvadu ķirurģijas nodaļas ārsti ir vienīgie, kas nodrošina visas Latvijas akūto asinsvadu pacientu ārstēšanu „Specializētā medicīnas centra” komandā, un RAKUS ir valstī lielākais politraumu, neatliekamās palīdzības un onkoloģisko slimību ārstēšanas centrs, kurš daudzu slimību kompleksā ārstēšanā arī izmantotu Hibrīdzāli.

 Finanšu ministrija savā 2018.gada 5.aprīļa vēstulē Nr. 3.2-12/2-6/1635 “Par Saeimas Sociālo un darba lietu komisijas Sabiedrības veselības apakškomisijas 2018.gada 13.marta vēstuli Nr.142.9/9-39-12/18 par iespēju VSIA "Paula Stradiņa klīniskā universitātes slimnīca" izveidot Hibrīdoperāciju zāli” aicina Veselības ministriju sadarbībā ar slimnīcu izvērtēt iespēju šīs operāciju zāles izveidi un aprīkošanu iekļaut jaunajā A2 korpusā, kura būvniecību paredzēts īstenot darbības programmas “Izaugsme un nodarbinātība” 9.3.2.specifiskā atbalsta mērķa “Uzlabot kvalitatīvu veselības aprūpes pakalpojumu pieejamību, jo īpaši sociālās, teritoriālās atstumtības un nabadzības riskam pakļautajiem iedzīvotājiem, attīstot veselības aprūpes infrastruktūru” 2.kārtas ietvaros.

 Attiecībā uz Finanšu ministrijas aicinājumu, Veselības ministrija informē, ka Ministru kabineta 2016.gada 9. augusta sēdē tika izskatīts informatīvais ziņojums “Par VSIA „Paula Stradiņa klīniskā universitātes slimnīca” A korpusa otrās kārtas attīstību” (MK protokollēmums Nr.39 45§), kurā sākotnēji tika iekļautas PSKUS A korpusa otrās kārtas būvniecības ietvaros plānotās attīstāmās struktūrvienības. Līdz ar to PSKUS A korpusa otrās kārtas ietvaros uzbūvētā korpusa funkcionālais saturs, ņemot vērā prioritātes, tika noteikts jau 2016.gadā. Lai nodrošinātu PSKUS A1 korpusa 2.kārtas būvniecības īstenošanu līdz brīdim, kad tiks izsludināta projektu iesniegumu atlase un lielais projekts apstiprināts Eiropas Komisijā, 2016.gada 22.novembrī tika noslēgta starpresoru vienošanās par sadarbību PSKUS pagaidu projekta “Slimnīcas A1 korpusa 2.kārtas būvniecība” īstenošanā. Attiecīgi 2017.gada 27.aprīlī tika izsludināta projektu iesniegumu atlase un PSKUS minētās atlases ietvaros 2017.gada 15.septembrī iesniedza lielā projekta iesniegumu “Slimnīcas A1 korpusa 2.kārtas būvniecība”. Informatīvā ziņojuma sagatavošanas, pagaidu projekta un lielā projekta sagatavošanas procesā PSKUS kā finansējuma saņēmējam, lemjot par PSKUS prioritātēm un tām struktūrvienībām, kas tiks izvietotas jaunajā A2 korpusā, bija iespēja plānot Hibrīdzāli jaunajā A2 korpusā.

 Informējam, ka papildu finansējums, lai nodrošinātu papildu darbības lielā projekta ietvaros, šobrīd nav pieejams, tomēr Veselības ministrija vērtēs iespēju rast finansējumu no 2019.gadā Reformai paredzētajiem finanšu līdzekļiem no Eiropas Komisijas pieļautās budžeta deficīta atkāpes, ņemot vērā Hibrīdzāles iespējamo optimālāko noslodzi, kā arī to, ka asinsvadu pacientu ārstēšana notiek divās augsta līmeņa ārstniecības iestādēs.

Veselības ministre A.Čakša

Iesniedzējs: Veselības ministrijas valsts sekretārs A. Lapiņš

Paeglīte,67876095

liga.paeglite@vm.gov.lv

Janevica 67 095 447

Evija.Janevica@fm.gov.lv